Doprava v Afganistane

Doprava v Afganistane je limitovaná a v štádiu vývoja. Väčšina dopravnej siete bola postavená v šesťdesiatych rokoch 20. storočia, no neskôr v osemdesiatych a deväťdesiatych rokoch bola zničená vojnami. Pre zvýšenie dopravy a obchodu s okolitými krajinami boli v poslednej dekáde postavené nové diaľnice, cesty a mosty. V roku 2008 bolo v krajine registrovaných 731 607 vozidiel.
Afganistan nemá ako vnútrozemský štát žiadne námorné prístavy, no na rieke Amudarja, ktorá tvorí hranicu s Turkménskom, Uzbekistanom a Tadžikistanom, je premávka vysoká. Rekonštrukcie letísk, ciest a železnice viedli v posledných rokoch k ekonomickému rastu. V Afganistane sa nachádza 43 letísk a malé množstvo heliportov.

Cestná doprava

Väčšina ciest bola postavená v šesťdesiatych rokoch 20. storočia za pomoci Spojených štátov a Sovietskeho zväzu. Sovieti vybudovali cestu a tunely v Salangskom priesmyku v roku 1964 a spojili tým severnú a východnú časť krajiny. Hlavnú časť cestnej infraštruktúry vytvorila diaľnica spájajúca mestá Herat, Kandahár, Ghanzi a Kábul, s prepojeniami na diaľnice v susednom Pakistane.
Sieť tvorí 42 150 kilometrov ciest, z ktorých 12 350 km je spevnených a 29 800 km nespevnených. V Afganistane sa jazdí na pravej strane a počet registrovaných vozidiel bol v roku 2008 731 607 vozidiel.
V krajine funguje autobusová doprava, ktorá je vlastnená štátom. Bezpečnejšia je však letecká doprava, hlavne pre cudzincov. Na diaľnici sa z času na čas vyskytujú prepadnutia banditmi alebo militantnými skupinami. Cesty sú taktiež nebezpečné kvôli dopravným nehodám a nedostatku bezpečnostných síl.
Diaľnice sú momentálne vo fázi rekonštrukcií. Väčšina regionálnych ciest sa opravuje alebo vylepšuje. Za posledných 30 rokov sa zlý stav afganskej dopravy a komunikácií ešte viac rozdrobil a obmedzoval už aj tak zápasiacu ekonomiku.
V roku 2007 bol otvorený cestný most spájajúci Tadžikistan a Afganistan, ktorý stál 37 miliónov amerických dolárov. Takmer 700 metrov dlhý most križuje rieku Pandž. Diaľnica Delaram-Zaranj, ktorá bola postavená s indickou pomocou, bola otvorená v januári 2009.

Spojenie medzi Afganistanom a Uzbekistanom

Medzi Uzbekistanom a afganským mestom Mazar-i-Sharif sa nachádza 75 kilometrov dlhá širokorozchodná trať s rozchodom 1 520 mm. Jej začiatok je v uzbeckom meste Termez. Trať ďalej prekračuje rieku Amudarja cez Afgansko-uzbecký most priateľstva a končí pri letisku Mazar-i-Sharif International Airport. Afganská vláda plánuje trať rozšíriť do Kábulu a do hraničného mesta Torkham na východe a spojiť ju s železnicou v Pakistane. Práce vykonáva China Metallurgical Group Corporation (MCC). Predošlé afganské vlády zo strategických dôvodov uprednostnili zamietnutie výstavby tratí, ktoré by mohli spôsobiť vplyv Británie alebo Ruska v Afganistane.

Spojenie medzi Afganistanom a Turkménskom

10 kilometrová širokorozchodná trať prepája turkménske mesto Serhetabat s afganským mestom Torghundi. V roku 2017 sa začalo s modernizáciou tejto trate, ktorú pôvodne postavili Sovieti. Nachádza sa tu aj ďalšia 3,5 kilometrová trať ktorá ide z hraničného priechodu Aqina do mesta Kerki v Turkménsku, kde sa napája na turkménsku železničnú sieť.

Iránska hranica

Najbližšia železnica s normálnym rozchodom v Iráne končí v meste Mašhad. Odtiaľ sa rozširuje východne k mestu Herat. 77 kilometrov sa bude nachádzať v Iráne a zvyšných 114 v Afganistane. Trať má byť dokončená v roku 2019.

Letecká doprava

Letecká doprava v Afganistane je zabezpečovaná spoločnosťami Ariana Afghan Airlines, Afghan Jet International, East Horizon Airlines, Kam Air, Pamir Airways a Safi Airways. Aerolínie z iných krajín tiež lietajú do a z krajiny. Medzi tieto patria Air India, Emirates, Gulf Air, Iran Aseman Airlines, Pakistan International Airlines, Turkish Airlines a iné. V krajine sa nachádza 43 letísk, z toho medzinárodných sú 4 (menovite Hamid Karzai International Airport (Kabul International Airport), Herat International Airport, Kandahar International Airport a Mazar-e Sharif International Airport).

Heliporty

V Afganistane sa nachádza 9 heliportov.

Vodná doprava

Hlavným vnútrozemským vodným kanálom je rieka Amudarja, ktorá tvorí časť afganskej severnej hranice. Hlavné prístavy sú v blízkosti Kheyrabad a Sher Khan Bandar.

Potrubie

V Afganistane sa nachádza 466 kilometrov plynovodu.